CELEX: 32022R0853
Language: el
Date: 2022-05-31 00:00:00
Title: Εκτελεστικός κανονισμός (ΕΕ) 2022/853 της Επιτροπής της 31ης Μαΐου 2022 για την τροποποίηση του εκτελεστικού κανονισμού (ΕΕ) 2018/2019 και του εκτελεστικού κανονισμού (ΕΕ) 2019/2072 όσον αφορά τους καρπούς των φυτών Momordica charantia L., καταγωγής Ονδούρας, Μεξικού, Σρι Λάνκα και Ταϊλάνδης

1.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 150/62
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/853 ΤΗΣ ΕΠΙΤΡΟΠΗΣ
         της 31ης Μαΐου 2022
         για την τροποποίηση του εκτελεστικού κανονισμού (ΕΕ) 2018/2019 και του εκτελεστικού κανονισμού (ΕΕ) 2019/2072 όσον αφορά τους καρπούς των φυτών Momordica charantia L., καταγωγής Ονδούρας, Μεξικού, Σρι Λάνκα και Ταϊλάνδης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 42 παράγραφος 4 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2018/2019 της Επιτροπής (2) θεσπίζει, βάσει προκαταρκτικής εκτίμησης κινδύνου, κατάλογο φυτών, φυτικών προϊόντων και άλλων αντικειμένων υψηλού κινδύνου.
                  
               
                     (2)
                  
                  
                     Ο εκτελεστικός κανονισμός (ΕΕ) 2018/2018 της Επιτροπής (3) θεσπίζει ειδικούς κανόνες σχετικά με τη διαδικασία που πρέπει να ακολουθείται για τη διενέργεια της εκτίμησης κινδύνου που αναφέρεται στο άρθρο 42 παράγραφος 4 του κανονισμού (ΕΕ) 2016/2031 για φυτά, φυτικά προϊόντα και άλλα αντικείμενα υψηλού κινδύνου.
                  
               
                     (3)
                  
                  
                     Έπειτα από προκαταρκτική εκτίμηση κινδύνου, στο παράρτημα του εκτελεστικού κανονισμού (ΕΕ) 2018/2019 συμπεριλήφθηκαν ως φυτά υψηλού κινδύνου οι καρποί των φυτών Momordica L. που κατάγονται από τρίτες χώρες ή από περιοχές τρίτων χωρών στις οποίες είναι γνωστό ότι απαντά ο Thrips palmi Karny και στις οποίες δεν εφαρμόζονται αποτελεσματικά μέτρα καταπολέμησης για τον συγκεκριμένο επιβλαβή οργανισμό.
                  
               
                     (4)
                  
                  
                     Στις 13 Νοεμβρίου 2019 το Μεξικό υπέβαλε στην Επιτροπή αίτηση για την εξαγωγή στην Ένωση καρπών των φυτών Momordica charantia L. Η εν λόγω αίτηση υποστηρίχθηκε από τον αντίστοιχο τεχνικό φάκελο.
                  
               
                     (5)
                  
                  
                     Στις 27 Νοεμβρίου 2019 η Ονδούρα, η Σρι Λάνκα και η Ταϊλάνδη υπέβαλαν στην Επιτροπή αίτηση για την εξαγωγή στην Ένωση καρπών των φυτών Momordica charantia L. Οι αιτήσεις τους υποστηρίχθηκαν από τον αντίστοιχο τεχνικό φάκελο.
                  
               
                     (6)
                  
                  
                     Στις 31 Δεκεμβρίου 2020 η Ευρωπαϊκή Αρχή για την Ασφάλεια των Τροφίμων (στο εξής: Αρχή) εξέδωσε επιστημονικές γνώμες σχετικά με την εκτίμηση κινδύνου για τα εμπορεύματα καρπών των φυτών Momordica charantia L. που κατάγονται από το Μεξικό (4), την Ονδούρα (5), τη Σρι Λάνκα (6) και την Ταϊλάνδη (7). Ο Thrips palmi Karny ήταν ο μόνος επιβλαβής οργανισμός που προκαλεί ανησυχία ο οποίος αναλύθηκε στις εν λόγω γνώμες. Η Αρχή αξιολόγησε τα μέτρα μετριασμού του κινδύνου που περιγράφονται στους φακέλους για τον συγκεκριμένο επιβλαβή οργανισμό και εκτίμησε την πιθανότητα απουσίας αυτού του επιβλαβούς οργανισμού από τα εν λόγω φυτά.
                  
               
                     (7)
                  
                  
                     Με βάση τις εν λόγω γνώμες, ο φυτοϋγειονομικός κίνδυνος που απορρέει από την εισαγωγή καρπών των φυτών Momordica charantia L. από την Ονδούρα, το Μεξικό, τη Σρι Λάνκα και την Ταϊλάνδη στην Ένωση μπορεί να αντιμετωπιστεί με φυτοϋγειονομικές απαιτήσεις εισαγωγής, ώστε να εξασφαλιστεί ότι ο κίνδυνος αυτός μειώνεται και διατηρείται σε αποδεκτό επίπεδο. Ως εκ τούτου, οι καρποί των φυτών Momordica charantia L. που κατάγονται από τις εν λόγω χώρες θα πρέπει να διαγραφούν από τον κατάλογο φυτών, φυτικών προϊόντων και άλλων αντικειμένων υψηλού κινδύνου στο παράρτημα του εκτελεστικού κανονισμού (ΕΕ) 2018/2019.
                  
               
                     (8)
                  
                  
                     Τα μέτρα μετριασμού του κινδύνου που εφαρμόζονται από τη Σρι Λάνκα θεωρούνται επαρκή για να διατηρείται σε αποδεκτό επίπεδο ο φυτοϋγειονομικός κίνδυνος από την εισαγωγή στην Ένωση καρπών των φυτών Momordica charantia L. καταγωγής της εν λόγω χώρας.
                  
               
                     (9)
                  
                  
                     Η Επιτροπή θεωρεί ότι τα μέτρα μετριασμού του κινδύνου που προτείνονται από την Ονδούρα, το Μεξικό και την Ταϊλάνδη στους φακέλους δεν είναι επαρκή, αυτά καθαυτά, για να μειωθεί σε αποδεκτό επίπεδο ο φυτοϋγειονομικός κίνδυνος που απορρέει από την εισαγωγή στην Ένωση καρπών των φυτών Momordica charantia L. καταγωγής των εν λόγω χωρών. Επομένως, η εισαγωγή στην Ένωση καρπών των φυτών Momordica charantia L. που κατάγονται από τις εν λόγω χώρες θα πρέπει να πληροί ειδικές απαιτήσεις εισαγωγής: οι εν λόγω καρποί θα πρέπει να προέρχονται από περιοχή απαλλαγμένη από επιβλαβείς οργανισμούς ή από μονάδα παραγωγής με πλήρη φυσική προστασία, ή από μονάδα παραγωγής όπου έχουν ληφθεί διάφορα μέτρα όσον αφορά την παραγωγή, τον χειρισμό και την επιθεώρηση των εν λόγω καρπών.
                  
               
                     (10)
                  
                  
                     Κατά συνέπεια, δεδομένου ότι το παράρτημα II του εκτελεστικού κανονισμού (ΕΕ) 2019/2072 της Επιτροπής (8) περιλαμβάνει τον Thrips palmi Karny ως επιβλαβή οργανισμό καραντίνας στην Ένωση και ότι το σημείο 71 του παραρτήματος VII του εν λόγω εκτελεστικού κανονισμού προβλέπει ειδικές απαιτήσεις εισαγωγής για τους καρπούς των φυτών Momordica L. που κατάγονται από όλες τις τρίτες χώρες, θα πρέπει να προστεθούν στο παράρτημα VII του εκτελεστικού κανονισμού (ΕΕ) 2019/2072 ειδικές απαιτήσεις εισαγωγής για τους καρπούς των φυτών Momordica charantia L. καταγωγής Ονδούρας, Μεξικού, Σρι Λάνκα και Ταϊλάνδης.
                  
               
                     (11)
                  
                  
                     Συνεπώς, οι εκτελεστικοί κανονισμοί (ΕΕ) 2018/2019 και (ΕΕ) 2019/2072 θα πρέπει να τροποποιηθούν αναλόγως.
                  
               
                     (12)
                  
                  
                     Προκειμένου να τηρηθούν οι υποχρεώσεις της Ευρωπαϊκής Ένωσης που απορρέουν από τη συμφωνία του Παγκόσμιου Οργανισμού Εμπορίου για την εφαρμογή υγειονομικών και φυτοϋγειονομικών μέτρων (9), η εισαγωγή καρπών των φυτών Momordica charantia L. καταγωγής Ονδούρας, Μεξικού, Σρι Λάνκα και Ταϊλάνδης θα πρέπει να συνεχιστεί το συντομότερο δυνατόν. Επομένως, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.
                  
               
                     (13)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2018/2019
            Το παράρτημα του εκτελεστικού κανονισμού (ΕΕ) 2018/2019 τροποποιείται σύμφωνα με το παράρτημα I του παρόντος κανονισμού.
         
         
            Άρθρο 2
            Τροποποίηση του εκτελεστικού κανονισμού (ΕΕ) 2019/2072
            Το παράρτημα VII του εκτελεστικού κανονισμού (ΕΕ) 2019/2072 τροποποιείται σύμφωνα με το παράρτημα II του παρόντος κανονισμού.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 31 Μαΐου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
         
            (2)  Εκτελεστικός κανονισμός (ΕΕ) 2018/2019 της Επιτροπής, της 18ης Δεκεμβρίου 2018, για τη θέσπιση προσωρινού καταλόγου των φυτών, φυτικών προϊόντων ή άλλων αντικειμένων υψηλού κινδύνου, κατά την έννοια του άρθρου 42 του κανονισμού (ΕΕ) 2016/2031, και καταλόγου των φυτών για τα οποία δεν απαιτούνται πιστοποιητικά φυτοϋγείας για την είσοδο στην Ένωση, κατά την έννοια του άρθρου 73 του εν λόγω κανονισμού (ΕΕ L 323 της 19.12.2018, σ. 10).
         
            (3)  Εκτελεστικός κανονισμός (ΕΕ) 2018/2018 της Επιτροπής, της 18ης Δεκεμβρίου 2018, για τον καθορισμό ειδικών κανόνων όσον αφορά τη διαδικασία που πρέπει να ακολουθείται για τη διενέργεια εκτίμησης κινδύνου για φυτά, φυτικά προϊόντα και άλλα αντικείμενα υψηλού κινδύνου κατά την έννοια του άρθρου 42 παράγραφος 1 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου (ΕΕ L 323 της 19.12.2018, σ. 7).
         
            (4)  EFSA PLH Panel (EFSA Panel on Plant Health — Ομάδα της EFSA για την υγεία των φυτών), 2021. Scientific Opinion on the Commodity risk assessment of Momordica charantia fruits from Mexico (Επιστημονική γνώμη σχετικά με την εκτίμηση κινδύνου για εμπορεύματα καρπών των φυτών Momordica charantia από το Μεξικό). EFSA Journal 2021·19(2):6398, σ. 37. https://doi.org/10.2903/j.efsa.2021.6398
         
            (5)  EFSA PLH Panel (EFSA Panel on Plant Health — Ομάδα της EFSA για την υγεία των φυτών), 2021. Scientific Opinion on the commodity risk assessment of Momordica charantia fruits from Honduras (Επιστημονική γνώμη σχετικά με την εκτίμηση κινδύνου για εμπορεύματα καρπών των φυτών Momordica charantia από την Ονδούρα). EFSA Journal 2021·19(2):6395, σ. 34. https://doi.org/10.2903/j.efsa.2021.6395
         
            (6)  EFSA PLH Panel (EFSA Panel on Plant Health — Ομάδα της EFSA για την υγεία των φυτών), 2021. Commodity risk assessment of Momordica charantia fruits from Sri Lanka (Εκτίμηση κινδύνου για εμπορεύματα καρπών των φυτών Momordica charantia από τη Σρι Λάνκα). EFSA Journal 2021·19(2):6397, 35 σ. https://doi.org/10.2903/j.efsa.2021.6397
         
            (7)  EFSA PLH Panel (EFSA Panel on Plant Health — Ομάδα της EFSA για την υγεία των φυτών), 2021. Scientific Opinion on the commodity risk assessment of Momordica charantia fruits from Thailand (Επιστημονική γνώμη σχετικά με την εκτίμηση κινδύνου για εμπορεύματα καρπών των φυτών Momordica charantia από την Ταϊλάνδη). EFSA Journal 2021·19(2):6399, σ. 33. https://doi.org/10.2903/j.efsa.2021.6399
         
            (8)  Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).
         
            (9)  Συμφωνία του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (συμφωνία ΥΦΠ), https://www.wto.org/english/tratop_e/sps_e/spsagr_e.htm.
      
      
         
            ΠΑΡΑΡΤΗΜΑ I
            Στον πίνακα του σημείου 3 του παραρτήματος του εκτελεστικού κανονισμού (ΕΕ) 2018/2019, το κείμενο στη δεύτερη στήλη με τίτλο «Περιγραφή» αντικαθίσταται από το ακόλουθο κείμενο:
            
               «Momordica L., εκτός από τους καρπούς των φυτών Momordica charantia L. καταγωγής Ονδούρας, Μεξικού, Σρι Λάνκα και Ταϊλάνδης»
            
         
      
      
         
            ΠΑΡΑΡΤΗΜΑ II
            Το παράρτημα VII του εκτελεστικού κανονισμού (ΕΕ) 2019/2072 τροποποιείται ως εξής:
            
                        α)
                     
                     
                        το σημείο 71 αντικαθίσταται από το ακόλουθο κείμενο:
                        
                                     
                                 
                                 
                                    Φυτά, φυτικά προϊόντα και άλλα αντικείμενα
                                 
                                 
                                    Κωδικοί ΣΟ
                                 
                                 
                                    Καταγωγή
                                 
                                 
                                    Ειδικές απαιτήσεις
                                 
                              
                                    «71
                                 
                                 
                                    Καρποί των φυτών Momordica L., εκτός από τους καρπούς των φυτών Momordica charantia L. καταγωγής Ονδούρας, Μεξικού, Σρι Λάνκα και Ταϊλάνδης
                                 
                                 
                                    ex 0709 99 90 
                                 
                                 
                                    Τρίτες χώρες
                                 
                                 
                                    Επίσημη δήλωση ότι οι καρποί κατάγονται από:
                                    
                                                α)
                                             
                                             
                                                χώρα αναγνωρισμένη ως απαλλαγμένη από Thrips palmi Karny σύμφωνα με τα σχετικά διεθνή πρότυπα για τα φυτοϋγειονομικά μέτρα, με την προϋπόθεση ότι αυτό το καθεστώς απαλλαγής δηλώθηκε εκ των προτέρων εγγράφως στην Επιτροπή από την εθνική υπηρεσία φυτοπροστασίας της οικείας τρίτης χώρας,
                                                ή
                                             
                                          
                                                β)
                                             
                                             
                                                περιοχή που πιστοποιήθηκε από την εθνική υπηρεσία φυτοπροστασίας της χώρας καταγωγής, σύμφωνα με τα σχετικά διεθνή πρότυπα για τα φυτοϋγειονομικά μέτρα, ως απαλλαγμένη από Thrips palmi Karny, γεγονός που δηλώνεται στο πιστοποιητικό φυτοϋγείας, με την προϋπόθεση ότι αυτό το καθεστώς απαλλαγής δηλώθηκε εκ των προτέρων εγγράφως στην Επιτροπή από την εθνική υπηρεσία φυτοπροστασίας της οικείας τρίτης χώρας.»
                                             
                                          
                              
                  
                        β)
                     
                     
                        Μεταξύ των σημείων 71 και 72 παρεμβάλλεται το ακόλουθο σημείο 71.1:
                        
                                    «71.1
                                 
                                 
                                    Καρποί των φυτών Momordica charantia L.
                                 
                                 
                                    ex 0709 99 90 
                                 
                                 
                                    Ονδούρα, Μεξικό, Σρι Λάνκα και Ταϊλάνδη
                                 
                                 
                                    Επίσημη δήλωση σύμφωνα με την οποία οι καρποί:
                                    
                                                α)
                                             
                                             
                                                κατάγονται από περιοχή που πιστοποιήθηκε από την εθνική υπηρεσία φυτοπροστασίας της χώρας καταγωγής, σύμφωνα με τα σχετικά διεθνή πρότυπα για τα φυτοϋγειονομικά μέτρα, ως απαλλαγμένη από Thrips palmi Karny, γεγονός που δηλώνεται στο πιστοποιητικό φυτοϋγείας, με την προϋπόθεση ότι αυτό το καθεστώς απαλλαγής δηλώθηκε εκ των προτέρων εγγράφως στην Επιτροπή από την εθνική υπηρεσία φυτοπροστασίας της οικείας τρίτης χώρας,
                                                ή
                                             
                                          
                                                β)
                                             
                                             
                                                κατάγονται από μονάδα παραγωγής με φυσική προστασία από τον Thrips palmi Karny και αμέσως πριν από την εξαγωγή βρέθηκαν απαλλαγμένοι από τον εν λόγω επιβλαβή οργανισμό και/ή τα συμπτώματά του με επίσημη επιθεώρηση αντιπροσωπευτικού δείγματος το οποίο ορίστηκε σύμφωνα με το διεθνές πρότυπο ISPM31 (1),
                                                και
                                                υποβλήθηκαν σε χειρισμό και συσκευάστηκαν με τρόπο που αποτρέπει την προσβολή από Thrips Palmi Karny μετά την έξοδό τους από τη μονάδα παραγωγής,
                                                και
                                                στο πιστοποιητικό φυτοϋγείας περιλαμβάνονται πληροφορίες ιχνηλασιμότητας.
                                                ή
                                             
                                          
                                                γ)
                                             
                                             
                                                έχουν παραχθεί σύμφωνα με αποτελεσματική συστημική προσέγγιση για να διασφαλίζεται ότι είναι απαλλαγμένα από τον Thrips palmi Karny, η οποία προσέγγιση περιλαμβάνει τουλάχιστον την εκπλήρωση όλων των ακόλουθων απαιτήσεων:
                                                
                                                            i)
                                                         
                                                         
                                                            η μονάδα παραγωγής:
                                                            
                                                                        —
                                                                     
                                                                     
                                                                        έχει εξοπλιστεί με κολλώδεις παγίδες για την ανίχνευση του Thrips palmi Karny καθ’ όλη τη διάρκεια του κύκλου παραγωγής,
                                                                     
                                                                  
                                                                        —
                                                                     
                                                                     
                                                                        έχει υποβληθεί σε επιθεωρήσεις τουλάχιστον τρεις φορές την εβδομάδα και διαπιστώθηκε ότι είναι απαλλαγμένη από συμπτώματα και/ή από τον επιβλαβή οργανισμό που προκαλεί ανησυχία, καθ’ όλη τη διάρκεια του κύκλου παραγωγής· σε περίπτωση υπόνοιας παρουσίας του Thrips palmi Karny, έχουν πραγματοποιηθεί κατάλληλες επεξεργασίες για να εξασφαλιστεί η απουσία του εν λόγω επιβλαβούς οργανισμού,
                                                                     
                                                                  
                                                                        —
                                                                     
                                                                     
                                                                        υποβλήθηκε σε αποτελεσματική καταπολέμηση των ζιζανίων για να εξαλειφθούν οι εναλλακτικοί ξενιστές του Thrips palmi Karny, και
                                                                     
                                                                  
                                                      
                                                            ii)
                                                         
                                                         
                                                            οι καρποί υποβλήθηκαν σε αποτελεσματικά μέτρα καλλιεργητικού ελέγχου κατά του Thrips palmi Karny και τα μέτρα αυτά έχουν κοινοποιηθεί εκ των προτέρων εγγράφως στην Επιτροπή από την εθνική υπηρεσία φυτοπροστασίας της οικείας τρίτης χώρας, και
                                                         
                                                      
                                                            iii)
                                                         
                                                         
                                                            οι καρποί που συγκομίστηκαν:
                                                            
                                                                        —
                                                                     
                                                                     
                                                                        υποβλήθηκαν σε χειρισμό και μεταφέρθηκαν στα συσκευαστήρια με τρόπο που να αποτρέπει τη μόλυνση μετά την έξοδό τους από τη μονάδα παραγωγής,
                                                                     
                                                                  
                                                                        —
                                                                     
                                                                     
                                                                        βουρτσίστηκαν και πλύθηκαν με νερό που περιέχει απολυμαντικό ώστε να εξασφαλιστεί ότι είναι απαλλαγμένοι από προνύμφες ή ενήλικα άτομα του Thrips palmi Karny,
                                                                     
                                                                  
                                                                        —
                                                                     
                                                                     
                                                                        υποβλήθηκαν σε χειρισμό και συσκευάστηκαν με τρόπο που να αποτρέπει τη μόλυνση μετά την έξοδό τους από το συσκευαστήριο,
                                                                     
                                                                  
                                                                        —
                                                                     
                                                                     
                                                                        αμέσως πριν από την εξαγωγή, βρέθηκαν απαλλαγμένοι από συμπτώματα Thrips palmi Karny με επίσημη επιθεώρηση αντιπροσωπευτικού δείγματος το οποίο ορίστηκε σύμφωνα με το διεθνές πρότυπο ISPM31,
                                                                     
                                                                  
                                                      
                                                            iv)
                                                         
                                                         
                                                            στο πιστοποιητικό φυτοϋγείας περιλαμβάνονται πληροφορίες ιχνηλασιμότητας.
                                                         
                                                      
                                          
                              
                  
               (1)  ISPM 31. Methodologies for sampling of consignments (fao.org) (Μεθοδολογίες για τη δειγματοληψία φορτίων).»